Nem meglepő azt olvasni valahol, hogy az 1960-as években a CIA kémfelvételeket készített a keleti blokk államairól. Az Egyesült Államok Központi Hírszerző Ügynöksége egy kémműholddal végigfotózta szépen Magyarországot és városait, így többek között Szegedet is. Ezeket a felvételeket titkosították, és egészen 1995-ig, amikor is újra elővették őket, a világ nagy része nem is tudott róluk.

Most az Interspect Kft. fűzte össze ezeket a felvételeket, hogy létrehozzanak egy egybefüggő térképet Magyarországról, illetve azokról a területekről, amelyeket lefotóztak. Az eredményen szerepel persze a főváros, a Balaton és minden jelentősebb város, elsősorban ahol katonai aktivitás zajlott. Összességében az ország 80%-a van meg, keleten és északon vannak nagyobb hiányos területek, Ózd városa például kimaradt. Ez azonban nem azt jelenti, hogy ne tudhatták volna az amerikaiak pontosan, hogy hol van az atomtöltetek tárolására épített Veszprém megyei Kis-Moszkva, vagy pontosan mekkora és milyen volt a frissen felépült Sztálinváros és vasműve.

A térkép bárki számára elérhető a Mapire-en, a keletkezés történetéről bővebben pedig az Index ír.